*Kovács András Ferenc*

**Karácsonyi énekek**

I.

Messze van, messze van

Nagykálló, Kiskálló!

Van bennük rakott csűr,

Van tág, jó istálló.

Arra tart három bölcs,

Vén csillagvizsgáló.

Messze van, messze van

Nagyajta, Kisajta!

Van bennük sovány csűr,

Van roskadt, kis pajta.

Oda tart három bölcs –

Nem tudni, mifajta…

Messze van Betlehem,

Nagyajta, Kiskálló!

Van bennük bedőlt csűr,

Sok pajta, istálló!

Arra tart három bölcs,

Kis Jézust instáló!

II.

Ó, nagy, havas kékség,

Dicsőség, fényesség,

Megjött a három király!

Boldog istállóban

Leborulnak szótlan

Gáspár, Menyhárt, Boldizsár!

Csillagos palástjuk

Csupa szakadás, lyuk,

Csillagpor, sár, holdsugár!

III.

Porka havak hulladoznak, regő reme róma,

Csonka gyertyák gyulladoznak, regő reme róma.

Duda dunnyog, kutya nyávog, regő reme róma,

Repedt égről hull a vályog, regő reme róma.

Nem vagyunk mi hitvány népek, regő reme róma,

Csak az élet cibált, tépett, regő reme róma.

Nincs aranyunk, drága mirhánk, regő reme róma,

Fonák, rongyos már az irhánk, regő reme róma.

Hát betértünk a gazdához, regő reme róma,

Kössön minket szamarához, regő reme róma.

Áldassék meg a marhája, regő reme róma,

Kis családja, nagy karámja, regő reme róma.

Ha van néki egy rőt ökre, regő reme róma,

Tele lesz a seprős vödre, regő reme róma.

Ha van szíve s szalonnája, regő reme róma,

Ragyogóbb lesz a dunnája, haj regő-rejtem!